ตลาดยังวิตกสถานการณ์ราคาน้ำมัน หุ้นยุโรปปิดขยับขึ้นเล็กน้อย
ตลาดหุ้นยุโรปปิดบวกเล็กน้อยเมื่อคืนนี้ (18 ก.พ.) ขณะที่ภาวะการซื้อขายเป็นไปอย่างผันผวน เนื่องจากนักลงทุนยังคงวิตกกังวลเกี่ยวกับสถานการณ์ราคาน้ำมัน หลังจากราคาน้ำมันดิบเบรนท์ปรับตัวลงเมื่อคืนนี้ ภายหลังจากซาอุดิอาระเบียส่งสัญญาณว่าจะยังไม่ปรับลดการผลิตในระยะนี้
19 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ขยับขึ้น 0.04% ปิด (18 ก.พ.) ที่ 328.91 จุด, ดัชนี CAC-40 ตลาดหุ้นฝรั่งเศสปิดที่ 4,239.76 จุด เพิ่มขึ้น 6.29 จุด หรือ +0.15%, ดัชนี DAX ตลาดหุ้นเยอรมันปิดที่ 9,463.64 จุด เพิ่มขึ้น 86.43 จุด หรือ +0.92% และดัชนี FTSE 100 ตลาดหุ้นลอนดอนปิดที่ 5,971.95 จุด ลดลง 58.37 จุด หรือ -0.97%
ภาวะการซื้อขายในตลาดหุ้นยุโรปเป็นไปอย่างผันผวน เนื่องจากนักลงทุนยังคงวิตกกังวลเกี่ยวกับสถานการณ์ราคาน้ำมัน หลังจากราคาน้ำมันดิบเบรนท์ปรับตัวลง 0.6% เนื่องจากรายงานของสื่อต่างประเทศที่ระบุว่า ซาอุดิอาระเบียยังไม่มีแผนที่จะปรับลดการผลิตในระยะนี้ และจะเดินหน้าปกป้องส่วนแบ่งตลาดต่อไป
นอกจากนี้ ราคาน้ำมันยังได้รับแรงกดดันหลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่าสต็อกน้ำมันดิบเพิ่มขึ้น 2.1 ล้านบาร์เรล สู่ระดับ 504.1 ล้านบาร์เรล โดยเพิ่มขึ้นเป็นสัปดาห์ที่ 5 ในช่วง 6 สัปดาห์ที่ผ่านมา ส่วนสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน เพิ่มขึ้น 36,000 บาร์เรล สู่ระดับ 64.7 ล้านบาร์เรล
ขณะที่หุ้นกลุ่มพลังงานร่วงลง โดยหุ้นทุลโลว์ ออยล์ ดิ่งลง 11% หุ้นปิโตรแฟค ร่วงลง 5% และหุ้นบีพี ปรับลง 1.3%